ORDE do 2 de xullo de 2004 pola que se autoriza o inicio de actividades do centro de menores Fogar de Cecebre (Crendes, A Coruña).
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 12/07/2004

A Comunidade Autónoma de Galicia, segundo o disposto no artigo 27.23º do seu Estatuto de autonomía, en concordancia co artigo 148.1º.20 da Constitución española, ten competencia exclusiva en materia de asistencia social.
En virtude da mencionada atribución competencial, o Parlamento de Galicia aprobou a Lei 4/1993, do 14 de abril, de servizos sociais, pola que se ordenan e regulan os aspectos básicos dun sistema integrado de servizos sociais como servizo público da Comunidade Autónoma de Galicia.
A mencionada Lei 4/1993, regula como servizos sociais de atención especializada, entre outros, os dirixidos á familia, infancia e xuventude, e recolle determinados programas e equipamentos entre os que figuran os centros de menores.
As competencias relativas á creación e xestión de centros de menores son atribuídas á Xunta de Galicia, a través da consellería competente, na Lei 3/1997, do 9 de xuño, galega da familia, da infancia e da adolescencia.
No desenvolvemento desta última Lei 3/1997, e co fin de garantir a adecuada prestación dos servizos, controlar a calidade da atención e recoñecer os dereitos e deberes dos usuarios, aprobouse o Decreto 243/1995, do 28 de xullo, de autorización e acreditación de centros de servizos sociais, que establece que os centros de servizos sociais propios da Administración autonómica se crearán por unha norma con rango de decreto, sendo precisa orde da consellería competente para o inicio das súas actividades.
Por outra banda, o artigo 3 da Lei orgánica 5/2000, do 12 de xaneiro, reguladora da responsabilidade penal dos menores, establece que aos menores de 14 anos non se lles exixirá responsabilidade penal pola comisión de feitos constitutivos de delitos ou faltas, debendo a entidade pública competente adoptar as medidas de protección adecuadas ás circunstancias persoais do menor.
O centro de menores Fogar de Cecebre creouse mediante o Decreto 114/2004, do 3 de xuño (DOG do 10 de xuño), e unha vez acreditado o cumprimento dos requisitos establecidos no Decreto 243/1995, do 28 de xullo, de autorización e acreditación de centros de servizos sociais, procede conceder o permiso de inicio de actividades.
Así pois, en virtude do anteriormente exposto, e en uso das facultades atribuídas á conselleira no
artigo 34 da Lei 1/1983, do 22 de febreiro, reguladora da Xunta e do seu presidente
DISPOÑO:
Artigo único.-Autorízase o inicio de actividades do centro de menores Fogar de Cecebre, sito no lugar de Crendes, concello de Abegondo da Coruña, coas condicións que figuran no anexo.
Disposicións derradeiras
Esta orde entrará en vigor o mesmo día ao da súa publicación no Diario Oficial de Galicia.
Santiago de Compostela, 2 de xullo de 2004.
Pilar Rojo Noguera
Conselleira de Familia, Xuventude, Deporte
e Voluntariado
ANEXO
Denominación: centro de menores Fogar de Cecebre.
Provincia: A Coruña.
Localidade: Abegondo.
Domicilio: Crendes.
Tipoloxía: centro de menores. Casa de familia para menores de protección de conduta difícil e menores de menos de 14 anos que cometeron delitos ou faltas dos recollidos na Lei 5/2000, de responsabilidade penal do menor.